Bejaarde (85) in versorgingseenheid vermoorArgieffoto: SAPD/Facebook ŉ Bejaarde vrou is Maandagoggend vermoor in haar selfsorgeenheid by die Macadamia-versorgingsoord in Mbombela (Nelspruit) in Mpumalanga aangetref. ŉ Personeellid het vanoggend om 06:30 op Hetta Potgieter (85) se liggaam in die badkamer afgekom. Dit is in dié stadium onduidelik wanneer presies die moord gepleeg is. Lt.kol. Erhard Stroh, woordvoerder van die polisie, het Maandagmiddag aan Maroela Media gesê die polisie is steeds op die toneel besig met die ondersoek. Potgieter het alleen in die selfsorgeenheid gewoon. “Haar hande was vasgebind en daar was ŉ voorwerp om haar nek gebind,” het Stroh gesê. Volgens Stroh sal die familie nog help om te bepaal of enigiets, en indien wel wat, uit die eenheid gesteel is. “Dit lyk nie in dié stadium asof daar gedwonge toegang tot die eenheid was nie.” Die polisie ondersoek sake van moord en huisroof.